C 253/2
SL
Uradni list Evropske unije
18.7.2023
EVROPSKI NADZORNIK ZA VARSTVO PODATKOV Povzetek mnenja evropskega nadzornika za varstvo podatkov o priporočilu za sklep Sveta o odobritvi začetka pogajanj o pravilih o digitalni trgovini z Republiko Korejo in Singapurjem (2023/C 253/02) (Celotno besedilo tega mnenja je na voljo v angleščini, francoščini in nemščini na spletišču ENVP https://edps.europa.eu)
Evropska komisija je 14. aprila 2023 izdala priporočilo za sklep Sveta o odobritvi začetka pogajanj o pravilih o digitalni trgovini z Republiko Korejo in Singapurjem.
Cilj tega priporočila je pooblastiti Komisijo za začetek pogajanj z Republiko Korejo in Singapurjem za vzpostavitev zavezujočih pravil o trgovini z blagom in storitvami, ki jo omogočajo elektronska sredstva.
Ta pogajanja lahko zajemajo čezmejni pretok podatkov na podlagi zaupanja, zahteve glede lokalizacije podatkov in varstvo osebnih podatkov.
ENVP znova opozarja, da varstvo osebnih podatkov ne more biti predmet pogajanj v okviru trgovinskih sporazumov EU, ker je v Uniji temeljna pravica.
Dialogi o varstvu podatkov in trgovinska pogajanja s tretjimi državami se lahko dopolnjujejo, vendar morajo potekati ločeno.
Pretok osebnih podatkov med EU in tretjimi državami mora potekati s pomočjo mehanizmov iz zakonodaje EU o varstvu podatkov.
ENVP opozarja, da je Komisija leta 2018 v trgovinskih pogajanjih sprejela horizontalne določbe o čezmejnih pretokih podatkov in varstvu osebnih podatkov.
ENVP meni, da te določbe predstavljajo uravnotežen kompromis med javnimi in zasebnimi interesi, saj EU omogočajo boj proti protekcio­ nističnim praksam v tretjih državah v zvezi z digitalno trgovino, hkrati pa zagotavljajo, da trgovinskih sporazumov ni mogoče uporabiti za spodkopavanje visoke ravni varstva, ki jo zagotavljata Listina EU o temeljnih pravicah in zakonodaja EU o varstvu osebnih podatkov.
Iz priporočila je razbrati, da bi bilo treba začeti pogajanja o prenosu podatkov in varstvu podatkov z namenom, da bi se dogovorili o določbah, ki so skladne s temi horizontalnimi določbami.
Zaradi jasnosti ENVP priporoča izrecno sklicevanje na omenjene horizontalne določbe.
Poleg tega, natančneje, kar zadeva Republiko Korejo, ENVP ugotavlja, da ji je Komisija leta 2021 že odobrila ugotovitev o ustreznosti.
Zato se lahko prenosi osebnih podatkov od upravljavca ali obdelovalca v Evropskem gospodarskem prostoru (EGP) organizacijam v Republiki Koreji, ki jih zajema sklep o ustreznosti, izvedejo, ne da bi bilo treba pridobiti kakršno koli dodatno dovoljenje.
ENVP zato priporoča, naj se dodatno pojasni, zakaj se kljub izdanem sklepu o ustreznosti šteje, da so v primeru Republike Koreje potrebna nadaljnja pogajanja o čezmejnem pretoku podatkov in varstvu podatkov.
Nadalje meni, da pogajalske smernice in horizontalne določbe v ustrezno utemeljenih primerih dovoljujejo ukrepe, ki bi od upravljavcev ali obdelovalcev zahtevali shranjevanje osebnih podatkov v EU/EGP.
ENVP opozarja, da je skupaj z Evropskim odborom za varstvo podatkov nedavno priporočil, da bi morali upravljavci in obdelovalci s sedežem v EU/EGP, ki obdelujejo osebne elektronske zdravstvene podatke v okviru področja uporabe predloga Komisije za uredbo o evropskem zdravstvenem podatkovnem prostoru, te podatke hraniti v EU/EGP, brez poseganja v možnost prenosa osebnih elektronskih zdravstvenih podatkov v skladu s poglavjem V splošne uredbe o varstvu podatkov.
Da bi se izognili dvomom, ENVP priporoča, da se v pogajalskih smernicah izrecno pojasni, da izpogajana pravila ne bi smela preprečevati EU ali državam članicam, da v ustrezno utemeljenih primerih sprejmejo ukrepe, ki bi od upravljavcev ali obdelovalcev zahtevali shranjevanje osebnih podatkov v EU/EGP.